अपन आगू कतको किसिम के कठपुतरी ला बगरे देख के, रामचन्द्र पुलवर कहिथें, "हमर बर, ये सिरिफ चमड़ा के जिनिस नो हे. ये देवो-देंवता अऊ पावन आत्मा के अवतार आंय." ओकर आगू रखाय भारी जटिल तरीका ले बनाय गे पुतरा-पुतरी ला तोल्पावकूतु कठपुतरी मं बऊरे जाथे, जऊन ह केरल मं मालाबार के समंदर तीर के दक्खन इलाका मं कठपुतरी नाच के एक ठन लोकप्रिय रूप आय.
परंपरागत रूप ले, ये पुतरा-पुतरी मन ला चक्किलियान जइसने समाज ह बनावत रहिस. ये कला के लोकप्रियता मं गिरावट के संग, ये समाज ह येकर ले दूरिहा हो गे. येकरे सेती कृष्णनकुट्टी पुलवर ह ये कला ला बचाय रखे बर दीगर मन ला ये कला ला सिखाय के जिम्मा उठाय हवय. ओकर बेटा रामचन्द्र ह त ओकर ले अऊ घलो आगू निकर गे हवय, अपन परिवार अऊ परोस के माईलोगन मन ला कठपुतरी बनाय के हुनर ला सिखावत हवंय. राजलक्ष्मी, राजिथा अऊ अश्वथी कठपुतरी के माई कारीगर आंय. ये काम ला परंपरागत रूप ले मन्दिर मं काम करेइय्या मरद लोगन मन करत रहिन.
कठपुतली कलाकार अभू घलो कठ पुतरी ला रंगे बर प्राकृतिक रंग बऊरथें, वइसे ये काम ह भारी मिहनत वाले आय. ये जमाना के जरूरत मुताबिक गढ़े सेती, वो मन अब ऐक्रेलिक रंग ले बनाय सुरु कर दे हवंय, खास करके छेरी के खाल ऊपर, जेकर डिज़ाइन अऊ रंग के तरीका येकर ऊपर करे जा सकथे.
तोल्पावकूतु परंपरा केरल के मालाबार इलाका मं बहुसांस्कृतिक अऊ मेलजोल के परंपरा के चिन्हारी आय अऊ कतको कठपुतरी कलाकार मन के आगे बढ़े ह उछाह के बात आय.
ये कहिनी ला मृणालिनी मुखर्जी फाउंडेशन (एमएमएफ) के फ़ेलोशिप मिले हवय.
